**NÁRODNÁ RADA SLOVENSKEJ REPUBLIKY**

VIII. volebné obdobie

1025

**NÁVRH VLÁDY**

na skrátené legislatívne konanie o dani z výhody získanej v dôsledku osobitnej situácie na trhu s ropou a o zmene a doplnení niektorých zákonov.

Vláda Slovenskej republiky predkladá návrh na skrátené legislatívne konanie o vládnom návrhu zákona o dani z výhody získanej v dôsledku osobitnej situácie na trhu s ropou a o zmene a doplnení niektorých zákonov.

V dôsledku epidemiologickej situácie na území Slovenskej republiky spôsobenej ochorením COVID-19 boli prijímané opatrenia s cieľom zamedziť šírenie tohto nákazlivého ochorenia. Sprievodné javy väčšiny z týchto opatrení však drasticky vplývali na takmer všetky segmenty slovenského hospodárstva s následným kaskádovitým efektom na ceny takmer všetkých tovarov a služieb. Aj napriek zlepšujúcim sa epidemiologickým podmienkam je zrejmé, že návrat do stavu, ktorý existoval pred vypuknutím pandémie ochorenia COVID-19, bude mimoriadne zložitý, o to zvlášť, keď došlo k ďalšiemu negatívnemu javu, ktorým je vojna na Ukrajine.

V súčasnej situácii dochádza vplyvom inflácie a iných externalít k celospoločenským negatívnym dopadom. Vplyvy uvedenej situácie sú pritom znásobené aktuálnym stavom spoločnosti postihnutej dopadmi pandémie ochorenia COVID-19 a dopadmi vojny na Ukrajine. Takýmto negatívnym dopadom je aj výrazné zvýšenie cien za produkty z ropy, ktorými sú nafta a benzín.

Navrhovaným zákonom sa zavádza nová daň z výhody získanej v dôsledku osobitnej situácie na trhu s ropou spôsobenou značným poklesom ceny ropy s pôvodom v Ruskej federácii, ktorá je využívaná na výrobu pohonných látok a iných výrobkov v rafinériách. Tieto pohonné látky sú však na trh uvádzané za ceny porovnateľné s cenami pohonných látok vyrábaných z ropy s iným pôvodom, ktorej cena je na relevantných trhoch výrazne vyššia, napríklad z ropy Brent.

Keďže tento problém, z dôvodu, že ide o globálny jav znásobený mnohými negatívnymi faktormi, nie je možné riešiť len konvenčnými nástrojmi, je potrebné hľadať opatrenia na riešenie uvedených negatívnych dopadov.

Cieľom navrhovaného opatrenia je eliminácia hroziacej hospodárskej krízy a získanie dodatočných finančných prostriedkov verejných financií na účely pokrytia zvýšených verejných výdavkov spojených s pokrytím aktuálnych a nevyhnutných spoločenských potrieb, a to najmä prostredníctvom tých subjektov, ktorých schopnosť prispievať na verejné potreby výrazne prevyšuje ich všeobecnú daňovú povinnosť.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o dani z výhody získanej v dôsledku osobitnej situácie na trhu s ropou a o zmene a doplnení niektorých zákonov.

V Bratislave dňa 18. mája 2022

**Eduard Heger, v. r.**

predseda vlády Slovenskej republiky

**Igor Matovič, v. r.**

podpredseda vlády a minister financií Slovenskej republiky